Α4-0149/95

Ψήφισμα σχετικά με τις Νάρκες κατά Προσωπικού: Ένα Θανατηφόρο Εμπόδιο στην Ανάπτυξη

Το Ευρωπαϊκό Κοινοβούλιο,

- λαμβάνοντας υπόψη το φήφισμα της 17ης Δεκεμβρίου 1992 σχετικά με τις καταστροφές που προκαλούν οι νάρκες ξηράς ((ΕΕ αριθ. C 21, 25.01.1992, σελ. 161)),

- λαμβάνοντας υπόψη το ψήφισμα της Συνέλευσης Ίσης Εκπροσώπησης ΑΚΕ-ΕΕ της 2ας Φεβρουαρίου 1995 σχετικά με τις νάρκες ((ΑΚΕ-ΕΕ 1419/95/τελ.)),

- λαμβάνοντας υπόψη το ψήφισμα της Συνέλευσης Ίσης Εκπροσώπησης ΑΚΕ-ΕΕ της 2ας Φεβρουαρίου 1995 σχετικά με τις νάρκες ξηράς στην Αγκόλα ((ΑΚΕ-ΕΕ 1463/95/τελ.)),

- έχοντας υπόψη το ψήφισμα για τη Σύμβαση των ΗΕ του 1980 σχετικά με ορισμένα συμβατικά όπλα και τα προβλήματα που τίθενται από την εξάπλωση των ναρκών κατά προσωπικού στην Αφρική, το οποίο εγκρίθηκε από το Συμβούλιο Υπουργών του Οργανισμού Αφρικανικής Ενότητας, στις 23 Ιουνίου 1995,

- έχοντας υπόψη το ψήφισμά του της 29ης Ιουνίου 1995, για τις νάρκες ξηράς και τα εκτυφλωτικά όπλα λέιζερ ((ΣΠ της ημερομηνίας αυτής, Μέρος ΙΙ, σημείο 8 α))),

- έχοντας υπόψη το αποτέλεσμα της ακροάσεως που οργανώθηκε στις 21 και 22 Μαρτίου 1995 από την Επιτροπή Ανάπτυξης και Συνεργασίας και την Επιτροπή Εξωτερικών Σχέσεων με θέμα τις νάρκες κατά προσωπικού (21 - 22 Μαρτίου 1995),

- έχοντας υπόψη το άρθρο 148 του Κανονισμού,

- έχοντας υπόψη την έκθεση της Επιτροπής Ανάπτυξης και Συνεργασίας (Α4- 0149/95),

Α. λαμβάνοντας υπόψη ότι το Δεκέμβριο του 1992 το Κοινοβούλιο κάλεσε τα κράτη μέλη να επικυρώσουν τη σύμβαση του ΟΗΕ σχετικά με τη χρήση ορισμένων συμβατικών όπλων (CCW) τα οποία μπορούν να κριθούν ότι προκαλούν εξαιρετικά μεγάλα τραύματα ή ότι προκαλούν διακρίσεις, και έχοντας υπόψη ότι η εν λόγω Σύμβαση (συμπεριλαμβανομένου του πρωτοκόλλου 2 για τις νάρκες ξηράς) θα αποτελέσει θέμα μιας αναθεωρητικής διάσκεψης το φθινόπωρο του 1995,

Β. έχοντας υπόψη ότι στις 12 Μαΐου 1995 το Συμβούλιο ενέκρινε κοινή δράση όσον αφορά τις νάρκες κατά προσωπικού με στόχο την εφαρμογή κοινού μορατόριουμ σε εξαγωγές παρόμοιων ναρκών, την προετοιμασία της Διάσκεψης για την Αναθεώρηση της Συμβάσεως του 1980 που αναφέρεται στα ανωτέρω και την ενίσχυση της συμβολής της Ένωσης στην διεθνή προσπάθεια για την εκκαθάριση των ναρκοπεδίων,

Γ. έχοντας υπόψη ότι υπάρχουν 80 με 110 εκατομμύρια νάρκες που έχουν τοποθετηθεί σε περίπου 65 χώρες στον κόσμο, πολλές εκ των οποίων είναι φτωχές και υπό ανάπτυξη,

Δ. εκτιμώντας ότι οι νάρκες αποτελούν ένα νόμιμο αντικείμενο ανησυχίας για τα άτομα που έχουν την ευθύνη για τη διατύπωση και την εφαρμογή της αναπτυξιακής πολιτικής,

Ε. λαμβάνοντας υπόψη ότι οι νάρκες κατά προσωπικού αποτελούν σημαντικό περιορισμό στην κοινωνικοοικονομική ανάπτυξη πολλών από τις φτωχότερες χώρες του κόσμου και ότι αυτό το πρόβλημα πρέπει να αντιμετωπισθεί όσο το δυνατό ταχύτερα και ότι οι κοινωνικοοικονομικές δυσκολίες συχνά αποτελούν έναν από τους λόγους για την επανάληψη των εχθροπραξιών και ότι ως εκ τούτου θα πρέπει να τύχουν ειδικής προσοχής,

ΣΤ. έχοντας υπόψη ότι επί του παρόντος τοποθετούνται περισσότερες νάρκες απ' όσες περισυλλέγονται,

Ζ. έχοντας υπόψη ότι η παρουσία μεγάλου αριθμού ναρκών σε εκτεταμένες περιοχές στον αναπτυσσόμενο κόσμο επιδρά αρνητικά στην γεωργική παραγωγή, στο περιβάλλον, στην παροχή ενέργειας, στις επικοινωνίες και στην εκπαίδευση και αποτελεί ιδιαίτερα μεγάλο βάρος για τα συστήματα υγείας,

Η. εκτιμώντας ότι το κύριο θύμα των ναρκών είναι ο άμαχος πληθυσμός και ότι επειδή πολλές νάρκες παραμένουν ενεργές για δεκαετίες, οι απώλειες συνεχίζονται πολλά έτη μετά την παύση των εχθροπραξιών,

Θ. εκτιμώντας ότι αυτή η κατάσταση μπορεί να επηρεάσει αρνητικά την επιστροφή των προσφύγων στην πατρίδα τους,

Ι. επισημαίνοντας ότι περίπου 175 έθνη έχουν επικυρώσει τη Σύμβαση του ΟΗΕ για τα Δικαιώματα του Παιδιού, και ότι η χρήση ναρκών κατά προσωπικού παραβιάζει πολλές βασικές διατάξεις αυτής της Συμβάσεως,

ΙΑ. λαμβάνοντας υπόψη τις προσπάθειες που έχουν ήδη καταβληθεί από εξειδικευμένες μη κυβερνητικές οργανώσεις και διεθνείς υπηρεσίες καθώς και από τοπικές κοινότητες για να αντιμετωπίσουν σε μεμονωμένο και συλλογικό επίπεδο τον πόνο και τη δυστυχία που προκαλούν οι νάρκες κατά του προσωπικού, και ότι η αξιοσημείωτη αφοσίωση στο εν λόγω θέμα που έχουν επιδείξει οι ΜΚΟ και οι διεθνείς οργανώσεις βοηθείας, τα τελευταία έτη, έχουν επιστήσει την προσοχή της παγκόσμιας γνώμης στα καταστροφικά αποτελέσματα των ναρκών και έχουν προωθήσει εκστρατείες για να προειδοποιήσουν εθνικά και διεθνή πολιτικά σώματα,

ΙΒ. εκτιμώντας ότι η διεθνής κοινότητα έχει καθήκον να καταβάλλει κάθε δυνατή προσπάθεια για να ανακουφίσει τις δυσκολίες και τα προβλήματα που προκύπτουν από την ύπαρξη ναρκών κατά προσωπικού,

ΙΓ. εκτιμώντας ότι αποτελεί οικονομική «τρέλλα» για τις ευρωπαϊκές εταιρείες να συνεχίζουν να παράγουν και να πωλούν νάρκες ξηράς κατά του προσωπικού, που κοστίζουν μόνον $5 για να αγορασθούν αλλά περίπου $1.000 για να εκκαθαρισθούν, και ότι ο φορολογούμενος καλύπτει τις σχετικές δαπάνες,

1. καλεί τα κράτη μέλη να εκπονήσουν και να εγρίνουν χωρίς καθυστέρηση εθνική νομοθεσία που θα απαγορεύει πλήρως την παραγωγή, εναποθήκευση, μεταφορά, πώληση, εισαγωγή, εξαγωγή και χρήση ναρκών ξηράς κατά του προσωπικού και/ή τμημάτων τους καθώς και εκτυφλωτικών όπλων και ζητεί την καταστροφή των υφισταμένων αποθεμάτων, όπου αυτά ευρίσκονται και ανεξάρτητα του τύπου τους και των ειδικών τεχνικών χαρακτηριστικών τους[semigr ]

2. καλεί επίσης τα κράτη μέλη να ζητήσουν τη διακοπή της τεχνολογικής έρευνας για την παραγωγή και/ή την τελειοποίηση των ναρκών ξηράς, και να προβούν στη μετατροπή των βιομηχανιών τους που παράγουν νάρκες[semigr ]

3. χαιρετίζει την έγκριση από το Συμβούλιο στις 10 Μαΐου 1995 κοινής δράσεως στον τομέα των ναρκών κατά του προσωπικού, αλλά εκφράζει την απογοήτευσή του για το γεγονός ότι το προτεινόμενο μορατόριουμ περιορίζεται σε μη «ανιχνευόμενες» και μη «αυτοκαταστρεφόμενες» νάρκες, και δεν καλύπτει την παραγωγή και την εναποθήκευση και συμβάλλει με μόνον 3 εκατομμύρια Ecu στη διεθνή προσπάθεια εκκαθαρίσεως των ναρκοπεδίων[semigr ]

4. επαναλαμβάνει εκ νέου ότι για όσο χρονικό διάστημα θα υφίστανται νάρκες, η διεθνής κοινότητα και η Ευρωπαϊκή Ένωση θα πρέπει να συνεχίσουν να διαδραματίζουν ένα ρόλο πρόληψης, ενημέρωσης, εκκαθάρισης των ναρκών και βοήθειας για την αποκατάσταση των θυμάτων[semigr ] καλεί ως εκ τούτου το Συμβούλιο και την Επιτροπή να πράξουν περισσότερα για να εμποδίσουν την διασπορά των ναρκών και να συγκεντρώσουν περισσότερους πόρους σε προγράμματα αποκατάστασης στις περιοχές που έχουν πληγεί από τις νάρκες[semigr ]

5. καλεί το Συμβούλιο να προκαλέσει κοινή δράση σύμφωνα με το άρθρο Ι.3 της Συνθήκης για την Ευρωπαϊκή Ένωση, που θα περιέχει την δέσμευση για την απαγόρευση παραγωγής και εμπορίας ναρκών κατά του προσωπικού σε όλη την επικράτεια της Κοινότητας[semigr ]

6. χαιρετίζει την απόφαση της Ένωσης να αυξήσει τη συμβολή της στη διεθνή προσπάθεια εκκαθάρισης των ναρκών, διαθέτοντας 3 εκατομμύρια Ecu στο εθελοντικό ταμείο του ΟΗΕ για εκκαθάριση ναρκών και θεσπίζοντας ένα σταθερό πλαίσιο για την οικονομική και τεχνική βοήθεια που παράσχει η Ένωση σε επιχειρήσεις εκκαθαρίσεως ναρκών καθώς και σε σχετική εκπαίδευση[semigr ]

7. καλεί την Ευρωπαϊκή Ένωση και τα κράτη μέλη της να επεκτείνουν τα προγράμματα για την συλλογή των ναρκών και να ασκήσουν πίεση εντός του ΟΗΕ ώστε να αναπτυχθούν περαιτέρω αντίστοιχα προγράμματα και να εξετάσει τον πιθανό ρόλο που μπορεί να διαδραματίσει η Δυτικοευρωπαϊκή Ένωση στην εκκαθάριση ναρκοπεδίων[semigr ]

8. ζητεί να δοθούν επαρκείς πόροι στην έρευνα για τις περισσότερο βέβαιες και αποτελεσματικές τεχνικές συντονισμού και εκκαθάρισης των ναρκοπεδίων κυρίως μέσω του Κοινού Κέντρου Ερευνών, και ζητεί να υπάρχει μέριμνα ώστε οι πιστώσεις για την έρευνα να μη δίνονται σε κατασκευαστές όπλων[semigr ]

9. καλεί την Ευρωπαϊκή Επιτροπή να εξετάσει με τους εταίρους της στα προγράμματα που αφορούν εξουδετερώσεις και εκκαθαρίσεις ναρκών, τρόπους βελτίωσης της διαχειρίσεων και του συντονισμού της εργασίας τους: κυρίως μέσω της χρησιμοποιήσεως και εκπαιδεύσεως, όπου αυτό είναι δυνατόν τοπικών εμπειρογνωμόνων και μέσω εκτεταμένης διαβουλεύσεως με τοπικούς φορείς και οργανισμούς[semigr ]

10. καλεί την Ευρωπαϊκή Επιτροπή να προχωρήσει στη δημιουργία ενός ενιαίου ταμείου της ΕΕ για την εκκαθάριση και εξουδετέρωση των ναρκών και την αποκατάσταση[semigr ]

11. προτείνει να κατευθυνθούν επιπρόσθετες πιστώσεις προς ΜΚΟ και τοπικές κοινότητες οι οποίες προσπαθούν να εφαρμόσουν ενημερωτικές εκστρατείες, εκπαιδευτικά προγράμματα, σχέδια στον τομέα της υγείας και της διαχείρισης, περιβαλλοντολογικά προγράμματα καθώς και προγράμματα αναπτύξεως της υπαίθρου σε περιοχές όπου έχουν τοποθετηθεί νάρκες[semigr ]

12. καλεί τον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, στις κυβερνήσεις και τα κοινοβούλια των κρατών μελών της Ευρωπαϊκής Ένωσης, στον Γενικό Γραμματέα των Ηνωμένων Εθνών, στη Διεθνή Επιτροπή του Ερυθρού Σταυρού, στη Διευθύνουσα Επιτροπή Διεθνούς Εκστρατείας για την απαγόρευση των Ναρκών Ξηράς, στην Συνέλευση Ίσης Εκπροσώπησης ΑΚΕ-ΕΕ και στην Κυβέρνηση των Ηνωμένων Πολιτειών Αμερικής.